Тәбиғәт, тыуған яҡ, уның тауҙары-урмандары, йәнтөйәгенең кешеләре, уларҙың көндәлек тормошо рәссамдың булмышына һеңгән, күңелендә йәшәй. Уның тураһында сәнғәт белгестәре былай ти: «Ябай ғына ауыл өйөнә барып инә лә башҡалар бөтөнләй иғтибар итмәгән нәмәләргә күҙ һала һәм шундай итеп йән өрөп ебәрә, аҙаҡ, ә мин нисек уға иғтибар итмәнем икән, тип, аптырап ҡалаһың. Ябайлыҡтан матурлыҡ табыу ошо өйҙәрҙә, ошо мөхиттә йәшәгән халыҡты тәрән һөйөүҙән, ихтирам итеүҙән киләлер».